– Jeg har aldri sett noe liknende, sier fotografen som tok dette bildet. Foto: Ingolf Kristiansen

Kulden i Nordland fikk fatalt utfall for en stim småsei, som ble fanget isen på Lovund i helga.

– 7–8 minusgrader og austavind gjorde at vågen frøs til i løpet av kort tid. Småseien var blitt jaget mot land av skarv, og har tydeligvis ikke klart å komme seg ut på åpent hav igjen, forteller Ingolf Kristiansen.

Han var på søndagstur sammen med dvergschnauzeren Anton, da han kom over det uvanlige synet.

– Jeg har aldri sett noe liknende. Det har ikke skjedd før her så vidt jeg vet, sier han til NRK.no.

Jager sild

Aril Slotte, som er leder for Pelagisk fisk ved Havforskningsinstituttet, sier det ikke er uvanlig at sild blir jaget på land av predatorer.

– Vi vet at hvalen skremmer silda på land flere steder i Troms, så det er ikke utenkelig at dette kan skje med småsei og annen fisk som blir trengt opp mot land, sier han til NRK.no.

Populært sjøbad

Om sommeren er vågen ei populær badevik. Det er bygd en betongmur under vann ut mot åpent hav slik at det bare er innsig av sjøvann når det flør.

– Småseien har svømt inn på flo sjø, og ikke kommet seg ut igjen.

Ifølge Kristiansen har verken skarven eller andre fugler forsynt seg av gratismåltidet, som ligger klar til servering.

– Nei, den er helt fastfrosset nå. Men kanskje senere når isen smelter.

Les også: Denne elgen har blitt en attraksjon for lokalbefolkninga